12. ožujka 2024.

**UPUTA ZA OZNAČAVANJE AROMATIZIRANIH PROIZVODA OD VINA**

Aromatizirani proizvod od vina koji je proizveden u Republici Hrvatskoj ili uvezen u Republiku Hrvatsku te se stavlja na tržište Republike Hrvatske, odnosno Europske unije mora biti označen u skladu s propisima Europske unije o označavanju aromatiziranog proizvoda od vina kao i propisa o informiranju potrošača o hrani.

**OBVEZNI PODACI**

Obvezni podaci na etiketi navode se neizbrisivim tiskom **u istom vidnom polju** i to na način da ih je moguće istovremeno pročitati bez okretanja boce.

Moraju biti otisnuti na ambalaži ili na etiketi tako da budu jasno čitljivi, i to slovima čija je visina jednaka ili veća od 1,2 mm.

**Obvezni podaci u istom vidnom polju:**

1. **Naziv aromatiziranog proizvoda od vina**

Aromatizirani proizvodi od vina klasificirani su u sljedeće kategorije:

(a) **aromatizirana vina;**

(b) **aromatizirana pića na bazi vina;**

(c) **aromatizirani kokteli na bazi vina.**

Naziv aromatiziranog proizvoda od vina u skladu je s odgovarajućim nazivom iz Priloga II točke C. Uredbe 251/2014.

Nazivi aromatiziranih proizvoda od vina koji su u Prilogu II. Uredbe (EU) br. 251/2014 navedeni u kurzivu prilikom označivanja se ne prevode.

Ako naziv aromatiziranog proizvoda ne postoji u navedenom Prilogu treba navesti opisni naziv.

Naziv aromatiziranog proizvoda se ne smije zamijeniti nazivom koji je zaštićen pravima intelektualnog vlasništva, nazivom robne marke.

**Aromatizirani proizvod od vina može biti označen fantazijskim imenom no to ime ne smije dovoditi potrošača u zabludu.**

Nazivi aromatiziranih proizvoda od vina mogu se dopuniti ili zamijeniti oznakom zemljopisnog podrijetla aromatiziranih proizvoda od vina zaštićenih na temelju Uredbe (EU) br. 1151/2012.

1. **Za aromatizirane proizvode od vina sa zaštićenom oznakom zemljopisnog podrijetla mora se navesti sljedeće:**

- izraz **„zaštićena oznaka zemljopisnog podrijetla“ (ZOZP)** i

- **naziv** zaštićene oznake zemljopisnog podrijetla.

U Republici Hrvatskoj zaštićen je samo jedan aromatizirani proizvod od vina - **Samoborski bermet** koji je klasificiran ukategoriju **aromatizirano piće na bazi vina.**

Naziv oznake zemljopisnog podrijetla aromatiziranih proizvoda od vina navodi se na etiketi na jeziku ili jezicima na kojima je registriran.

Ako je naziv oznake zemljopisnog podrijetla aromatiziranih proizvoda od vina napisan nelatiničnim slovima, može se navesti i na jednom ili više službenih jezika Unije.

**Zaštićena oznaka zemljopisnog podrijetla aromatiziranog proizvoda od vina može se označiti simbolom Unije**

****

*(Izvor: Delegirana Uredba Komisije (EU) br. 664/2014, Prilog)*

Aromatizirani proizvod od vina **ne dopunjuje se** zaštićenom oznakom izvornosti ili zaštićenom oznakom zemljopisnog podrijetla za proizvode od vinove loze od kojih je aromatizirani proizvod od vina proizveden.

**3. Stvarna alkoholna jakost po volumenu**

Stvarna alkoholna jakost se navodi kao volumni postotak, u cijelim postotcima ili polovicama postotaka (npr. 12,0 % vol. ili 12,5 % vol.)

- iza brojčanog podatka o alkoholnoj jakosti slijedi znak „**% vol.**”, a mogu joj prethoditi riječi „**stvarna alkoholna jakost**”, „**stvarni alkohol**” ili „**alk**”- navedena stvarna alkoholna jakost smije odstupati najviše 0,5 % vol. od jakosti koja se utvrdi analizom.

Veličina slova i brojki navedene stvarne alkoholne jakosti moraju biti označeni u sljedećim veličinama:

- najmanje 5 mm na posudama čiji je obujam veći od 1 litre;

- najmanje 3 mm na posudama čiji je obujam veći od 0,2 litre, ali jednak ili manji od 1 litre; -

- najmanje 2 mm na posudama čiji je obujam jednak ili manji od 0,2 litre.

**4. Neto količina**

- navodi se u litrama, centilitrima ili mililitrima. Broj i mjerna jedinica navode se zajedno.

- oznake brojeva kojima se na pretpakovini navodi nazivna količina punjenja moraju biti označene u sljedećim veličinama:

* najmanje 6 mm na pretpakovinama nazivne količine veće od 1 litre;
* najmanje 4 mm na pretpakovinama nazivne količine od 0,2 litre do 1 litre;
* najmanje 3 mm na pretpakovinama nazivne količine od 0,05 litara do 0,2 litre;

**5. Nutritivna deklaracija**

Primjenjivo od 8. prosinca 2023.

Nutritivna deklaracija prezentira se u obliku tablice i sadrži sljedeće podatke:

- energetsku vrijednost/energiju (E) i

- količinu hranjivih tvari (količina masti, zasićenih masnih kiselina, šećera i soli).

U slučaj kada zbog ograničenja prostora na etiketi nije moguće navođenje nutritivnih vrijednosti u tabličnom obliku, navode se u linearnom obliku.

Hranjive tvari izražavaju se u mjernim jedinicama za energiju (kilodžuli (kJ) i kilokalorije (kcal) i masu (grami (g) na 100 ml) i dodatno se mogu izraziti po obroku/jedinici konzumacije proizvoda.

**Redoslijed prezentiranja nutritivnih vrijednosti navedenih na etiketi:**

Svi obvezni elementi moraju biti navedeni redoslijedom navedenim u članku 34. Uredbe (EU) br. 1169/2011, uključujući i nulte vrijednosti.

|  |  |
| --- | --- |
|  | na 100g/ml |
| Energetska vrijednost/energija | kJ/kcal |
| Masti | g |
| Od kojih zasićene masne kiseline | g |
| Ugljikohidrati | g |
| Od kojih šećer | g |
| Bjelančevine | g |
| Sol | g |
|  |  |

*(u skladu s Dodatkom XV Uredbe (EU) br. 1169/2011)*

Nutritivne vrijednosti u skladu s odredbama članka 31. stavka 4. Uredbe (EU) br. 1169/2011 su, u odnosu na svaki pojedini slučaj, prosječne vrijednosti koje se temelje na:

- proizvođačevoj analizi aromatiziranog proizvoda od vina

- izračunu iz poznatih ili stvarnih prosječnih vrijednosti upotrijebljenih sastojaka ili

- izračunu iz opće utvrđenih i prihvaćenih podataka.

U slučaju kad potpunu nutritivnu deklaraciju nije moguće na etiketi prikazati tablično, odnosno linearno, obvezne nutritivne vrijednosti moguće je navesti u elektroničkom obliku na etiketi ili na oznaci koja je na nju pričvršćena, *a energetska vrijednost/energija (E) u tom slučaju* ***mora*** *biti prikazana na etiketi u istom vidnom polju kao i ostali obvezni podaci*.

Pružanje informacija može se izvršiti bilo kojim elektroničkim sredstvom, elektroničkim označavanjem ili sredstvima e-označavanja koji su dostupni putem crtičnog koda bilo koje vrste (QR, ostali 2D kodovi, barkod, boja, čip) koji povezuje s informacijama na mreži, a dostupan je potrošačima.

**6. Popis sastojaka**

Primjenjivo od 8. prosinca 2023.

Popis sastojaka na etiketi mora biti naslovljen ili mu mora prethoditi navod koji uključuje riječ **„sastojci”**.

**Popis sastojaka** mora uključivati sve sastojke navedene padajućim redoslijedom s obzirom na masu koja je utvrđena u vrijeme njihove uporabe u proizvodnji.

- Proizvodi od vinove loze koji se upotrebljavaju za proizvodnju aromatiziranog proizvoda od vina navode se na njegovu popisu sastojaka upotrebom izraza **„vino”** ili naziva određenih upotrijebljenih proizvoda od vinove loze. Nakon tih izraza odmah se u zagradama navode sastojci tih proizvoda od vinove loze u skladu s člankom 48.a Delegirane uredbe (EU) 2019/33.

Izvan zagrada mogu se navesti sljedeći sastojci u slučaju kada se dodaju proizvodima od vinove loze prije ili tijekom punjenja aromatiziranog vinskog proizvoda:

(a) „koncentrirani mošt“ i/ili „rektificirani koncentrirani mošt“ može se naznačiti izrazom **„koncentrirani mošt“**;

(b) sumporni dioksid/sulfiti, jaja i proizvodi na bazi jaja, mlijeko i proizvodi na bazi mlijeka mogu se naznačiti korištenjem izraza navedenih u dijelu A priloga I Delegirane uredbe (EU) 2019/33;

(c) Aditivi koji spadaju u kategoriju "plinova za pakiranje" mogu se označiti posebnom oznakom **„punjeno u kontroliranoj atmosferi”.**

Svi sastojci koji se, u vrijeme njihove uporabe u proizvodnji, koriste u količini manjoj od 2 % ne moraju slijediti određeni redoslijed.

Tehnička pravila za navođenje i označavanje sastojaka utvrđena su u Prilogu VII Uredbe (EU) br. 1169/2011.

U slučaju kad **popis sastojaka** nije moguće prikazati na etiketi može se navesti u elektroničkom obliku na etiketi ili na oznaci koja je na nju pričvršćena.

Pružanje informacija može se izvršiti bilo kojim elektroničkim sredstvom, elektroničkim označavanjem ili sredstvima e-označavanja koji su dostupni putem crtičnog koda bilo koje vrste (QR, ostali 2D kodovi, barkod, boja i čip) koji povezuje s informacijama na mreži, a dostupan je potrošačima.

Sve tvari prisutne u konačnom proizvodu koje uzrokuju alergije ili intolerancije moraju biti navedene na etiketi u oba slučaja, i kada je popis sastojaka prikazan na etiketi te se navode kako je opisano pod točkom 9. i ako je popis sastojaka predstavljen u elektroničkom obliku.

Prilikom označavanja alergeni ne moraju nužno biti u istom vidnom polju kao i druge obvezne informacije.

Napomena:

Kod prikazivanja nutritivne deklaracije i popisa sastojaka elektroničkim putem moguće je koristiti jedan crtični kod za oba popisa.

U slučajevima kada se **nutritivna deklaracija** i **popis sastojaka** pruža elektroničkim putem na etiketi ili na oznaci koja je na nju pričvršćena važi sljedeće:

- korisnički podaci ne prikupljaju se niti se prate

- nutritivna deklaracija i popis sastojaka ne prikazuje se s drugim informacijama namijenjenima za prodaju ili stavljanje na tržište.

Zalihe aromatiziranih proizvoda od vina označenih u skladu s pravilima utvrđenima u članku 6.a stavku 1. točki (b) Uredbe (EU) br. 251/2014 od 8. prosinca 2023. do 18. veljače 2024. **mogu se nastaviti stavljati na tržište do isteka zaliha.**

**OBVEZNI PODACI IZVAN VIDNOG POLJA:**

**7. Naziv i adresa subjekta u poslovanju s hranom odgovornog za informacije o hrani**

**Proizvođač** ili **onaj koji stavlja hranu na tržište** (subjekt u poslovanju hranom koji je odgovoran za informacije o hrani i koji mora osigurati prisutnost i točnost informacija o hrani).

Subjekt u poslovanju s hranom (*članak 8. stavak 1. i 2. Uredbe 1169/2011)* **odgovoran za informacije o hrani jest subjekt** pod čijim se imenom ili nazivom tvrtke hrana stavlja na tržište ili, ako taj subjekt nema sjedište u Uniji, uvoznik za tržište Unije.

Subjekt u poslovanju s hranom odgovoran za informacije o hrani mora osigurati prisutnost i točnost informacija o hrani u skladu s primjenjivim propisima o informacijama o hrani i zahtjevima odgovarajućih nacionalnih propisa.

**8. Serija ili lot**

„Serija“ ili „lot“ podrazumijeva seriju prodajnih jedinica hrane koja je proizvedena, prerađena ili pakirana u gotovo jednakim uvjetima.

Serija (lot) mora biti lako vidljiva, jasno čitljiva i neizbrisiva. U slučaju pretpakirane hrane, oznaka serije (lota) te slovo „**L**“navodi se na pretpakovini ili na etiketi koja ide uz nju. U slučaju nepretpakirane hrane, oznaka serije (lota) i slovo „**L**“navesti će se na ambalaži ili na spremniku ili u njihovom nedostatku na pratećem komercijalnom dokumentu.

Seriju ili lot određuje sam proizvođač ili punitelj aromatiziranog proizvoda od vina. Oznaka serije ili lota je kombinacija brojeva i/ili brojeva i slova kojem prethodi slovo „**L**“.

**9. Sadržaj alergena**

Ako je u proizvodu prisutan jedan ili više sastojaka koji mogu izazvati alergije i/ili intolerancije, potrebno ih je označiti navodom **„sadrži“** iza čega slijedi naziv sastojka:

- sulfite: koriste se sljedeći izrazi: **„sulfiti“** ili **„sumporov dioksid“,**

- jaja i proizvodi dobiveni od jaja: **„jaje“, „bjelančevine iz jaja“, „proizvodi od jaja“, „lizozim iz jaja“ ili „albumin iz jaja“**,

- mlijeko i proizvodi dobiveni od mlijeka: **„mlijeko“, „mliječni proizvodi“, „kazein iz mlijeka“** ili **„mliječne bjelančevine“**.

Uz te izraze može se dodati odgovarajući piktogram utvrđen u dijelu B Priloga I. Delegiranoj uredbi (EU) 2019/33

  

Ako se popis sastojaka pruža elektroničkim putem, tvari ili proizvodi koji uzrokuju alergije ili netolerancije i upotrijebljeni su u proizvodnji aromatiziranog proizvoda od vina ti se sastojci jednom navode i na etiketi nakon izraza **„sadržava”** iza čega slijedi naziv sastojka.

*Ako se upotrebljavaju u proizvodnji proizvoda od vinove loze, ti se alergeni navode u zagradama, a ako se dodaju aromatiziranom proizvodu od vina prije punjenja u boce, trebali bi se navesti izvan zagrada*.

**10. Oznaka podrijetla**

Označava se **„proizvedeno u (…)”** ili **„proizvod iz (...)“** uz naziv odgovarajuće države članice ili treće zemlje.

**11. Jezik.**

**(članak 8. Uredbe (EU) br. 251/2014)**

Nazivi aromatiziranih proizvoda od vina koji su navedeni u kurzivu u Prilogu II. Uredbe (EU) br. 251/2014 ne prevode se prilikom označivanja niti prezentiranja aromatiziranih proizvoda od vina.

Dodatne pojedinosti koje se prilikom označavanja izražavaju riječima navode na najmanje jednom službenom jeziku Unije.

Naziv oznake zemljopisnog podrijetla aromatiziranih proizvoda od vina zaštićene na temelju Uredbe (EU) br. 1151/2012 pojavljuje se prilikom označivanja proizvoda na jeziku ili jezicima na kojima je registriran, čak i u slučaju kada oznaka zemljopisnog podrijetla zamjenjuje naziv aromatiziranog proizvoda od vina u skladu s člankom 5. stavkom 4. Uredbe (EU) br. 251/2014. Ako je naziv oznake zemljopisnog podrijetla aromatiziranih proizvoda od vina zaštićene na temelju Uredbe (EU) br. 1151/2012 napisan nelatiničnim slovima, može se navesti i na jednom ili više službenih jezika Unije.

**DODATNE POJEDINOSTI KOJE JE MOGUĆE NAVODITI**

**12. Sadržaj šećera u aromatiziranom proizvodu**

- **„vrlo suho”** sa sadržajem šećera manjim od 30 g/L;

**- „suho”** sa sadržajem šećera manjim od 50 g/L;

- **„polusuho”** sa sadržajem šećera između 50 i 90 g/L;

- **„poluslatko”** sa sadržajem šećera između 90 i 130 g/L ili

- **„slatko”** sa sadržajem šećera od 130 g/L ili više.

Uz izraze „poluslatko” i „slatko” može biti navedena naznaka sadržaja šećera, izražena u gramima invertnog šećera po litri.

**PREZENTIRANJE I OZNAČAVANJE AROMATIZIRANOG PROIZVODA OD VINA KOJE SE STAVLJA NA TRŽIŠTE UREĐENO JE SLJEDEĆIM PROPISIMA**

- [Uredba (EU) br. 1169/2011 Europskog parlamenta i Vijeća od 25. listopada 2011. o informiranju potrošača o hrani, izmjeni Uredbi (EZ) br. 1924/2006 i (EZ) br. 1925/2006 Europskog parlamenta i Vijeća te o stavljanju izvan snage Direktive Komisije 87/250/EEZ, Direktive Vijeća 90/496/EEZ, Direktive Komisije 1999/10/EZ, Direktive 2000/13/EZ Europskog parlamenta i Vijeća, Direktiva Komisije 2002/67/EZ i 2008/5/EZ i Uredbe Komisije (EZ) br. 608/2004](https://eur-lex.europa.eu/legal-content/HR/TXT/PDF/?uri=CELEX:02011R1169-20180101&qid=1693894841567)

- [Uredbe (EU) br. 251/2014 Europskog parlamenta i Vijeća o definiciji, opisivanju, prezentiranju, označivanju i zaštiti oznaka zemljopisnog podrijetla aromatiziranih proizvoda od vina i stavljanju izvan snage Uredbe Vijeća (EEZ) br. 1601/91](https://eur-lex.europa.eu/legal-content/HR/TXT/PDF/?uri=CELEX:02014R0251-20211207&from=EN)

- [UREDBA (EU) 2021/2117 EUROPSKOG PARLAMENTA I VIJEĆA od 2. prosinca 2021. o izmjeni uredaba (EU) br. 1308/2013 o uspostavljanju zajedničke organizacije tržišta poljoprivrednih proizvoda, (EU) br. 1151/2012 o sustavima kvalitete za poljoprivredne i prehrambene proizvode, (EU) br. 251/2014 o definiciji, opisivanju, prezentiranju, označivanju i zaštiti oznaka zemljopisnog podrijetla aromatiziranih proizvoda od vina i (EU) br. 228/2013 o utvrđivanju posebnih mjera za poljoprivredu u najudaljenijim regijama Unije](https://eur-lex.europa.eu/legal-content/HR/TXT/PDF/?uri=CELEX:32021R2117&qid=1694524348796)

- [DELEGIRANA UREDBA KOMISIJE (EU) 2024/585 оd 8. prosinca 2023. o dopuni Uredbe (EU) br. 251/2014 Europskog parlamenta i Vijeća u pogledu posebnih pravila za navođenje i označivanje sastojaka aromatiziranih proizvoda od vina](https://eur-lex.europa.eu/legal-content/HR/TXT/PDF/?uri=OJ:L_202400585&qid=1710250300572)

- Zakon o vinu (»Narodne novine«, br. [32/2019](https://www.zakon.hr/z/277/Zakon-o-vinu))

- Pravilnik o zaštićenim oznakama izvornosti i zaštićenim oznakama zemljopisnog podrijetla, tradicionalnim izrazima i označavanju vina (»Narodne novine«, br. [141/2010](https://narodne-novine.nn.hr/clanci/sluzbeni/2010_12_141_3583.html), [31/2011](https://narodne-novine.nn.hr/clanci/sluzbeni/2011_03_31_699.html), [78/2011](https://narodne-novine.nn.hr/clanci/sluzbeni/2011_07_78_1660.html) i [120/2012](https://narodne-novine.nn.hr/clanci/sluzbeni/2012_10_120_2607.html))

- Zakon o informiranju potrošača o hrani (»Narodne novine«, br. [56/2013](http://narodne-novine.nn.hr/clanci/sluzbeni/2013_05_56_1136.html), [14/2014](http://narodne-novine.nn.hr/clanci/sluzbeni/2014_02_14_276.html), [56/2016](https://narodne-novine.nn.hr/clanci/sluzbeni/2016_06_56_1449.html) i [32/2019](https://www.zakon.hr/z/593/Zakon-o-informiranju-potro%C5%A1a%C4%8Da-o-hrani)[)](http://narodne-novine.nn.hr/clanci/sluzbeni/2014_02_14_276.html)

- Pravilniku o oznakama ili znakovima koji određuju seriju ili lot kojem hrana pripada (»Narodne novine«, broj [26/2013](https://narodne-novine.nn.hr/clanci/sluzbeni/2013_03_26_442.html))

- Pravilnik o mjeriteljskim zahtjevima za pretpakovine stalnih nazivnih količina punjenja označenih masom ili obujmom (»Narodne novine«, br. [57/2013](https://narodne-novine.nn.hr/clanci/sluzbeni/2013_05_57_1184.html) i [82/2016](https://narodne-novine.nn.hr/clanci/sluzbeni/2016_09_82_1837.html)).

[GI view](https://www.tmdn.org/giview/) baza podataka za pretraživanje svih oznaka zemljopisnog podrijetla (GI) zaštićenih na razini Europske unije. Pruža jedinstvenu ulaznu točku za podatke o oznakama zemljopisnog podrijetla registriranim u EU i korisno je sredstvo za potrošače, proizvođače i stručnjake za intelektualno vlasništvo. Također sadrži detaljne informacije o zemljopisnim oznakama izvan EU-a zaštićenim na razini EU putem bilateralnih i multilateralnih sporazuma te o zemljopisnim oznakama EU-a zaštićenim u zemljama izvan EU-a.